b'\n_START_ARTICLE_\nShortsalg\n_START_PARAGRAPH_\nShortsalg (ogs\xc3\xa5 kjent som shorthandel og shorting) er en strategi hvor man selger aktiva man ikke eier, med form\xc3\xa5let om senere \xc3\xa5 kj\xc3\xb8pe dem tilbake. Ved shortsalg profitterer investoren p\xc3\xa5 prisnedgang, og taper p\xc3\xa5 prisoppgang. Shortsalg er oftest omtalt i forbindelse med verdipapirer og r\xc3\xa5varer. Dette inkluderer aksjer, obligasjoner, forwardkontrakter, opsjoner, r\xc3\xa5olje, naturgass, gull, korn, malm og annet._NEWLINE_Shortsalg fungerer som en motvekt til alle lange posisjoner i markedet ved at det til enhver tid er noen som \xc3\xb8nsker prisfall i det gjeldende aktivum. For at shortsalg skal bli mulig er det n\xc3\xb8dvendig med to parter som har motstridende syn p\xc3\xa5 aktivumets fremtidige prisutvikling. Parten som tjener p\xc3\xa5 prisnedgang \xc2\xabsitter short\xc2\xbb eller \xc2\xaber short\xc2\xbb, mens parten som tjener p\xc3\xa5 pris\xc3\xb8kning \xc2\xabsitter long\xc2\xbb eller \xc2\xaber long\xc2\xbb.\n_START_SECTION_\nEksempler\n_START_PARAGRAPH_\nFor r\xc3\xa5varer: En investor l\xc3\xa5ner 1 kg gull, som han s\xc3\xa5 selger til markedspris 250.000. Ett \xc3\xa5r senere har prisen falt og han kj\xc3\xb8per tilbake gullet i markedet for 200.000. Investoren leverer tilbake gullet til l\xc3\xa5ngiveren, og sitter igjen med 50.000 i profitt. Hadde prisen p\xc3\xa5 gull steget, ville investoren ha tapt penger._NEWLINE_For aksjer: En investor l\xc3\xa5ner 100 aksjer av et meglerhus, og selger s\xc3\xa5 disse i markedet til 10 kroner per stykk. En uke senere har prisen p\xc3\xa5 aksjen steget til 30 kroner, og investoren bestemmer seg for \xc3\xa5 lukke shortposisjonen. Han m\xc3\xa5 n\xc3\xa5 betale 3000 kroner for \xc3\xa5 f\xc3\xa5 kj\xc3\xb8pt tilbake de 100 aksjene han har l\xc3\xa5nt. Tapet p\xc3\xa5 denne transaksjonen er 2000 kroner._NEWLINE_For derivater: Uttrykket shortsalg kan ogs\xc3\xa5 beskrive generelle posisjoner i derivater investoren tar for \xc3\xa5 tjene penger p\xc3\xa5 prisnedgang. I slike tilfeller vil det ikke v\xc3\xa6re noen l\xc3\xa5ngiver fordi det ikke er noe som skal leveres annet enn penger (ved finansielt oppgj\xc3\xb8r). Et eksempel er salg av contract for difference (CFD), som er et veddem\xc3\xa5l p\xc3\xa5 en aksjekurs og futures p\xc3\xa5 indekser. Selgeren av en CFD f\xc3\xa5r en shortposisjon i det underliggende papiret.\n_START_SECTION_\nRisiko\n_START_PARAGRAPH_\nVed shortsalg kan man i teorien tape ubegrensede summer siden prisen i teorien kan stige uendelig innen man rekker \xc3\xa5 kj\xc3\xb8pe tilbake. Risikoen ved shortsalg er dermed st\xc3\xb8rre enn hvis man har inntatt en lang posisjon, hvor man kun risikerer \xc3\xa5 tape den summen man har investert (hvis prisen faller til 0).\n_START_SECTION_\nDekket og udekket shortsalg\n_START_PARAGRAPH_\nI hovedsak skiller man mellom to typer shortsalg, dekket og udekket. Den f\xc3\xb8rstnevnte er n\xc3\xa5r investoren som selger aktiva faktisk har tilgang til instrumentet p\xc3\xa5 salgstidspunktet. Innen verdipapirmarkedet vil dette i hovedsak inneb\xc3\xa6re at investoren har l\xc3\xa5nt papirene av en annen investor f\xc3\xb8r han selger, eller har en sikker avtale om \xc3\xa5 kunne l\xc3\xa5ne. Dekket shortsalg vil p\xc3\xa5 denne m\xc3\xa5ten garantere at investoren faktisk kan levere de papirene han selger._NEWLINE_Udekket shortsalg inneb\xc3\xa6rer at investoren ikke har tilgang til papirene p\xc3\xa5 salgstidspunktet, men planlegger \xc3\xa5 skaffe disse p\xc3\xa5 et senere tidspunkt f\xc3\xb8r levering. Dette lar seg gjennomf\xc3\xb8re i alle markeder hvor leveringstidspunktet p\xc3\xa5 aktiva er senere enn salgstidspunktet. For aksjemarkedet er ofte leveringen av aksjene (ogs\xc3\xa5 kalt \xc2\xaboppgj\xc3\xb8r\xc2\xbb) 2 dager etter kj\xc3\xb8p/salg. Investoren m\xc3\xa5 kj\xc3\xb8pe eller l\xc3\xa5ne aksjene, slik at han har dem til levering for det salget han f\xc3\xb8rst utf\xc3\xb8rte. Skulle investoren ha solgt aksjer han ikke greier \xc3\xa5 levere, kan investoren bli holdt \xc3\xb8konomisk og rettslig ansvarlig.\n_START_SECTION_\nL\xc3\xa5ngiver\n_START_PARAGRAPH_\nL\xc3\xa5ngiveren er ofte meglerhus, bank eller st\xc3\xb8rre institusjonelle investorer. L\xc3\xa5n kan ogs\xc3\xa5 organiseres igjennom l\xc3\xa5nepooler for \xc3\xa5 effektivisere markedet mellom l\xc3\xa5ngivere og l\xc3\xa5ntakere. L\xc3\xa5ngiveren m\xc3\xa5 v\xc3\xa6re oppmerksom p\xc3\xa5 at det er enkelte ulemper ved \xc3\xa5 l\xc3\xa5ne ut aksjene. Avhengig av betingelsene rundt l\xc3\xa5net vil l\xc3\xa5ngiver kunne v\xc3\xa6re begrenset i hvor fort han kan forlange \xc3\xa5 f\xc3\xa5 innl\xc3\xb8st l\xc3\xa5net. I mellomtiden er det ikke mulig \xc3\xa5 selge aksjene eller \xc3\xa5 stemme med dem. Dividende vil bli betalt til den som har aksjene, men l\xc3\xa5ngiver vil bli kompensert for dette. L\xc3\xa5ngiver kan ha en motpartrisiko med l\xc3\xa5ntager som g\xc3\xa5r konkurs og ikke kan levere tilbake papirene. For \xc3\xa5 kompensere for disse ulempene m\xc3\xa5 l\xc3\xa5ntager betale en rente til l\xc3\xa5ngiver.'